Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 447/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»Budaörsi őszibarack«

EU-nr.: PGI-HU-02417 — 12. april 2018

BOB ( ) BGB (X)

1. Betegnelse

»Budaörsi őszibarack«

2. Medlemsstat eller tredjeland

Ungarn

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Betegnelsen »Budaörsi őszibarack« (Prunus persica (L.) Batsch) må anvendes om ferskner til konsum i frisk tilstand af de lokale sorter Schafnose og Budaörsi Vérbélű og af sorterne Champion, Cresthaven, Elberta, Mariska, Redhaven, Remény, Royal, Royal Time, Summer, Sunbeam og Suncrest og alle andre sorter, der vokser i det geografiske område, og som har nedenstående kvalitetskendetegn.

Frugten af »Budaörsi őszibarack« skal have en diameter på mindst 60 mm og en vægt på mindst 110 g. Fersknerne er kendetegnet ved en anthocyaninfarve (rød), som dækker over 20 % af frugten, et totalt indhold af opløseligt tørstof på over 9,9 % og et totalt syreindhold på mindst 0,38 %.

De specifikke organoleptiske egenskaber for »Budaörsi őszibarack« er: intens duft, liflig smag med en rig aroma og en fyldig sødme med en livlig citrusagtig syre og frugtkød med en saftig konsistens.

»Budaörsi őszibaracks« frugtkød føles modent ved berøring. Det er ikke for hårdt, men stadig egnet til at blive transporteret.

Frugtkødet kan være hvid, gult eller rødt.

De sorter af »Budaörsi őszibarack«, som har hvidt eller grønligt hvidt til flødefarvet frugtkød er Champion, Ford, Mariska, Remény, Schafnose og Shipley.

De sorter, som har gult eller gult til orange frugtkød er Cresthaven, Elberta, Redhaven, Royal Time, Sunbeam og Suncrest.

Frugtkødet af den lokale sort Vérbelű er rødt.

Nogle sorter har en sten, der let løsner sig, mens andre har en sten, der ikke let løsner sig. »Budaörsi őszibaracks« skind er dunet.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

»Budaörsi őszibarack« dyrkes og høstes udelukkende i det geografiske område i punkt 4.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

»Budaörsi őszibarack« produceres i de sydvestlige områder af Budapest og indenfor grænserne af følgende administrative områder sydvest for Budapest:

Alcsútdoboz, Baracska, Biatorbágy, Budajenő, Budakeszi, Budaörs, områderne Budatétény, Kamaraerdő og Nagytétény i Budapest, Diósd, Ercsi, Érd, Etyek, Gyermely, Gyúró, Herceghalom, Kajászó, Mány, Martonvásár, Páty, Perbál, Pusztazámor, Ráckeresztúr, Sóskút, Szomor, Telki, Tinnye, Tordas, Tök, Törökbálint, Vál og Zsámbék.

5. Tilknytning til det geografiske område

»Budaörsi őszibaracks« tilknytning til det geografiske område er baseret på fersknernes kvalitet.

Produktionsområdet for »Budaörsi őszibarack« er beliggende på bløde bakker eller på Buda-bakkernes sydlige skråninger, når det drejer sig om områderne længere nordpå. De ligger på en højde på mellem 250 og 500 m.

Jordbunden i området har udviklet sig på fast klippegrund, som indeholder calciumcarbonat. Den tynde øverste jordlag oven på klippen er rig på organisk materiale (5-10 % eller mere) og på sporelementer.

»Budaörsi őszibaracks« produktionsområde ligger i en moderat varm og moderat tør klimazone. Antallet af solskinstimer er højt med 800 timer i sommerperioden. Den årlige gennemsnitstemperatur er mellem 9,7 og 10,6 grader celsius.

Produktionsområdet har en lavere årlig gennemsnitstemperatur end andre landbrugsområder, og temperatursvingningen mellem dag og nat er også større.

Den årlige nedbørsmængde er mindst 650 mm, hvoraf halvdelen falder i modningsperioden om sommeren.

Det høje antal solskinstimer, de sydvendte skråninger, den natlige afkøling og temperatursvingningen i løbet af døgnet har en positiv virkning på udviklingen af de rige aromaer og farven på »Budaörsi őszibarack« (anthocyaninfarven, som dækker over 20 % af frugten).

Det tynde øverste jordlag, som er rigt på organisk materiale og sporelementer, bidrager til dannelsen af sekundære metabolitter. Dette resulterer i en rig aromatisk smag (en fyldig sødme med en livlig citrusagtig syre) og »Budaörsi őszibaracks« intense duft.

Halvdelen af den årlige nedbør falder i modningsperioden om sommeren, og dette fører til, at fersknerne udvikler frugtkød med en saftig konsistens.

De ferskner, som produceres i det afgrænsede geografiske område har en enestående kvalitet takket være dyrkningsmetoden og den menneskelige ekspertise.

1. De ferskensorter, som dyrkes i Budaörsområdet, er resultatet af en tradition for forædling af ferskner, hvis rødder går tilbage til slutningen af det 19. århundrede.

Indtil slutningen af det 19. århundrede blev ferskner generelt kun dyrket til hustandens eget behov som en ledsageafgrøde i vingårdene. Som reaktion på problemer med plantebeskyttelse inden for druedyrkningen (vinlusepidemien) og de økonomiske vanskeligheder, som opstod i slutningen af det 19. århundrede, blev ferskner stadig vigtigere i området.

Vindyrkerne, der var forarmede som følge af den ødelæggelse, som vinlusepidemien forårsagede i slutningen af det 19. århundrede, kunne snart plante stiklinger i deres vingårde af forskellige sorter af ferskentræer, som de skaffede fra planteskoler i de nærliggende landsbyer. Som resultat voksede produktionsområdet for ferskner, og kvaliteten af produktionen forbedredes, hvilket gav nyt liv til frugtproduktionssektoren som helhed. Dette førte til, at den tyske befolkning i landsbyerne i Budaområdet skabte en lukrativ havebrugsforretning ved hjælp af de planter, som voksede mellem vinstokkene. Ferskendyrkerne solgte størstedelen af deres produkt på markeder nær hovedstaden.

Omstillingen fra at dyrke til eget behov til at producere varer medførte også et skift i sorter, da dyrkerne ikke blot skulle opfylde behovet for en vis mængde, men også opfylde forbrugernes ønske om velduftende, aromatisk, velsmagende og saftig frugt.

Ferskendyrkerne i produktionsområdet har altid bestræbt sig på at introducere nye sorter og har haft en usædvanlig stor succes med at udvælge og producere sorter fra Budaörsområdet. I dag tilbyder de fortsat et bredt udvalg af ferskensorter af høj kvalitet.

De typiske og ukonventionelle sorter af ferskner, som dyrkes i området, er sorter, som blev indført i regionen og særligt udvalgt til området af kyndige ferskendyrkere og -avlere.

2. Ekspertise spiller den dag i dag en afgørende rolle i dyrkningen af »Budaörsi őszibarack«. Der tyndes ud i frugterne på træerne, efterhånden som de modner, og graden af modenhed og frugtkødets fasthed fastslås ved at mærke på frugterne. Frugterne plukkes med håndkraft på samme måde.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

http://gi.kormany.hu/foldrajzi-arujelzok

(1) EUT L 343 af 14.12.2012, s. 1.